Vesterbro i Aalborg er Aalborgs mest markante trafikåre med sin centrale placering ned gennem byen. Men selv om Vesterbro på papiret er Nordjyllands mest befærdede handelsgade, så flygter butikkerne fra det tidligere så populære strøg. Den massive trafik og mangel på parkeringspladser får skylden. Indtil for nylig lå der en ejendomsmægler lige over for Aalborg Kongres og Kulturcenter, men nu står lokalet tomt. Virksomheden er i stedet flyttet til Hadsundvej i Vejgård. - Når vores kunder skulle ind til os på Vesterbro, så var parkering en udfordring, det må vi bare sige. Og der har vi bare ikke det samme problem her i Vejgård, siger Tom Madsen, der er partner i Ejendomsmæglerfirmaet John Frandsen i Vejgaard. Og ejendomsmægleren er langt fra den eneste virksomhed, der er flygtet fra Vesterbro. Netop nu står 14 erhvervslejemål tomme. - Jeg synes, det tager sig skidt ud. Det er virkelig synd for Aalborg, siger Bent Sørensen fra Nørresundby. - Det er en skam, at der ikke er fyldt op i butikslokalerne, supplerer Dan Nielsen fra Din Optik på Vesterbro. - Det er altså ikke skide godt ud. Det er, som om det (butikslivet, red.) bevæger sig den anden vej på - ud mod Eternitten, siger Pernille Thorup fra Aalborg. Svært at leje ud Selv ikke en af de mest unikke ejendomme på toppen af Vesterbro, hvor en tæppehandel i en halv menneskealder havde ophørsudsalg, er der efter mere end et halvt års markedsføring endnu ikke fundet en ny lejer. - Vi har haft en del, som har kigget på den, som vil være kendt i byen. Og hvis du lægger dig dér, så bliver du meget hurtigt kendt i byen. Så ja, jeg tror stadig på det, siger erhvervsmægler hos Nordicals i Aalborg, Niels Voigt Guldbjerg. De senere år er alternative servicefag i stedet rykket ind på den eftertragtede handelsgade. Adskillige thaimassageklinikker, en butik med sexlegetøj og en enkelt prostitueret præger nu gadebilledet. - Jeg synes, det er slidt, og det larmer. Vesterbro er for mig en gade, der bare skal passeres, siger Pernille Thorup. - Det ville da være dejligt, hvis der blev gjort noget for, at det var nemmere at parkere og komme hertil for bilisterne. Det kunne gøre en stor forskel, siger Dan Nielsen fra Din Optik på Vesterbro. Mangel på p-pladser Ifølge erhvervsmægleren skriger virksomhederne i Aalborg på flere p-pladser - og problemet er udtalt omkring Vesterbro. - Jeg synes, vi skal lægge et pres på kommunen, så vi kan få nogle flere parkeringspladser, mener erhvervsmægler hos Nordicals i Aalborg, Niels Voigt Guldbjerg. Vesterbro har i generationer været Aalborgs ansigt udadtil for alle, der skulle krydse Limfjorden gennem byen - men ifølge ejendomsmægler Tom Madsen er glansbilledet nu krakkeleret. - Visitkortet for Aalborg kunne godt være bedre, end det er på Vesterbro i dag. Og det er klart, at det bør man rykke på og gøre noget for at forbedre. For det kan byen ikke være tjent med - byen fortjener bedre, siger Tom Madsen, der er partner i Ejendomsmæglerfirmaet John Frandsen i Vejgaard.

Opsummering:
Kunderne har så svært ved at parkere, at de hellere handler andre steder end på Vesterbro. Desuden er gaden slidt, mener flere borgere.